Predkladacia správa

Správa z 21. riadneho zasadnutia Rady colnej únie Slovenskej republiky a Českej republiky, uskutočneného dňa 13. decembra 2002 v Bratislave, je predkladaná vláde SR v súlade so Zmluvou medzi Slovenskou republikou a Českou republikou o vytvorení colnej únie, ktorá bola podpísaná v Prahe dňa 29. októbra 1992.
Správa obsahuje rozhodnutie Rady colnej únie SR a ČR č. 27 a záznam č. 27 zo zasadnutia Rady colnej únie SR a ČR.
21. riadne zasadnutie Rady colnej únie SR a ČR zvolal jej predseda, minister priemyslu a obchodu ČR Jiří Rusnok, na základe článku 30 Zmluvy medzi SR a ČR o vytvorení colnej únie. Na zasadnutí sa ako členovia Rady colnej únie zúčastnili:
za SR:	Robert Nemcsics 	– 	podpredseda vlády a minister hospodárstva
		a pre správu a privatizáciu národného majetku SR
Marián Radošovský	– 	štátny tajomník Ministerstva pôdohospodárstva SR, v zastúpení ministra
Vladimil Podstránsky 	– 	štátny tajomník Ministerstva financií SR, v zastúpení ministra
József Berényi 	– 	štátny tajomník Ministerstva zahraničných vecí SR, v zastúpení ministra
za ČR:	Jiří Rusnok	– 	minister priemyslu a obchodu
Rudolf Jánský	– 	námestník ministra poľnohospodárstva, v zastúpení ministra
Yvona Legierska	– 	námestníčka ministra financií, v zastúpení ministra
Rudolf Jindrák	– 	námestník ministra zahraničných vecí, v zastúpení ministra.
V súlade s článkom 30, odsek 3 Zmluvy a článkom 2, bod 2 Štatútu RCÚ prevzal funkciu predsedu Rady colnej únie na 21. funkčné obdobie p. Robert Nemcsics, podpredseda vlády a minister hospodárstva a pre správu a privatizáciu národného majetku SR.
Dominantným výsledkom rokovania Rady colnej únie, ktorému predchádzalo krátke pracovné stretnutie koordinátorov oboch strán v rámci colnej únie p. Roberta Nemcsicsa a p. Jiřího Rusnoka, je dohoda o tom, že SR a ČR už nebudú do vstupu oboch krajín do EÚ prijímať žiadne ochranné opatrenia podľa článku 22 Zmluvy medzi SR a ČR o vytvorení colnej únie (Poznámka: česká strana pripravovala ochranné opatrenie na dovoz trvanlivého mlieka a oceľových splietaných laniek zo SR do ČR). Súčasne bolo dohodnuté, že dňom 31. 12. 2002 bude ukončené uplatňovanie už prijatých ochranných opatrení s výnimkou recipročne prijatých opatrení na dovozy cukru. Ide predovšetkým o množstvové kvóty SR na dovozy z ČR (sladené nealkoholické nápoje, repkový olej a mäsové konzervy).
Z ďalších dôležitých materiálov, ktoré Rada prerokovala, je potrebné uviesť Výsledky rokovania Výboru pre koordináciu hospodárskej činnosti v poľnohospodárstve, Správu o súčasnom vývoji vzájomného obchodu medzi SR a ČR, Návrh colných sadzobníkov SR a ČR na rok 2003 a Návrh rozpočtu Stáleho sekretariátu RCÚ na rok 2003. 

V súvislosti s očakávaným vstupom SR a ČR do EÚ uložila Rada generálnemu riaditeľovi Stáleho sekretariátu RCÚ pripraviť na jarné zasadnutie v roku 2003 komplexný materiál o ukončení činnosti Rady colnej únie, Stáleho sekretariátu RCÚ a o otázkach ďalšej spolupráce zmluvných strán. 
	V rámci 21. zasadnutia Rady colnej únie bola podpísaná Dohoda medzi vládou Slovenskej republiky a vládou Českej republiky o vzájomnom uznávaní výsledkov laboratórnych skúšok  poľnohospodárskych a potravinárskych výrobkov, ktorá nahrádza pôvodnú dohodu, podpísanú v Prahe dňa 28. mája 2001.

	Materiál bol predložený na medzirezortné pripomienkové konanie všetkým povinne pripomienkujúcim subjektom. Na základe výsledkov pripomienkového konania, ktoré sú uvedené v samostatnej časti, je predmetný materiál predkladaný na rokovanie vlády Slovenskej republiky bez rozporu.